***Росдал гъанситоялъухъ***

***Авар мац1алъул къоялде т1обит1улеб тадбир.***

*Х1адур гьабуна авар мац1алъул ва адабияталъул муг1алим Ибрагьимова Г.М,*

*Хьаргаби гьоркьохъеб г1аммаб лъаялъул мактаб №1*

*2017с*

***Мурад*: 1.мац1 ц1уни-аслияб мурад бук1ин;**

**2.умумузул г1адатал, рук1а-рахъин к1очонгут1и;**

**3.миллат ц1унизелъун мац1 ц1унизе ккей.**

Ассаламу г1алайкум ,

Аваразул миллат-мац1,

Адаб кьоч1ое лъураб,

Ахир рокьуе гьеч1еб.

Х1урматиял ц1алдохъаби, учительзаби, т1аде рач1арал жакъасеб нилъер тадбир хурхараб буго нилъер метерисеб байрам «Авар мац1алъул къоялда» .

Гьале чанго анц1го сон буго 21 февраль халкъазда гьоркьосеб рахьдал мац1алъул къолъун тасдикъ гьабуралдаса. Нилъецаги щибаб соналъ т1олабго февраль моц1алъ т1орит1ула гьеб къоялда хурхун тадбирал.

Исана г1уц1араб планалда рекъон, нилъеца т1орит1ана бат1и-бат1иял конкурсал, рахъана суратал, биччана газета.

Гьаруна рагьарал дарсал ва асраздасан т1обит1ана конференция.

Жакъасеб нилъер данделъи ккола киналъулго х1асилал данде роси. Баркала киналго ц1алдохъабазе, учительзабазе гьеб т1обит1изе квер бакъаралъухъ., ва г1ахьаллъи гьабуралъухъ.

Рахьдал мац1-авар калам! Сундуеха гьеб къвариг1араб? Кире нилъ рачунел рахьдал мац1алъ? Нилъер шаг1ирзабаз, г1алимзабаз, раг1ул устарзабаз к1одо гьабун, камил гьабун гьеб сундуеха къач1алеб?

Авар мац1алде гьарурал куч1дузул конкурсалда 1 бак1 босарал ц1алдохъабазе кьезин раг1и

**Кеч1 «Авар мац1» Ф.Г1алиевалъул рик1к1уна Мух1амадова А.**

**Кеч1 « Бице, эбелалъул , умумузул мац1» Т. Зургьаловалъул рик1к1уна Мах1мудова Х.**

(коч1ол слайд)

**Вед.:**Мац1 нилъее къвариг1уна нилъер умумул лъазе, гьезул рук1а-рахъин лъазе, нилъерго г1адатал ц1унизе. Нилъер умумузул рук1ана г1емер бат1и-бат1иял г1адатал.гьезул цооцял нилъеца жакъа рихьизарила.

7лел класазул ц1алдохъабаз рихьизаризе руго ц1ад гьариялъул ва гвай т1обит1иялъул г1адатал. Кьезин гьезие раг1и.

(г1адатал рихьизарила).

**Вед.**:Кеч1 ах1ила 6»б» кл. ц1алдохъабаз.

Нилъеца т1обит1ана «Дир г1агараб авар мац1» абураб сочинениялъул конкурс.

Бищунго ц1ик1к1араб г1ахьаллъи гьабуна 5 классалъул ц1алдохъабаз . Гьенир 1-3 бак1ал щваразе грамотаби кьела.

(тадбир т1обит1ила)

**Вед.**:Нилъее абизе бокьулеб раг1и буго «щай къвариг1ун бугеб гьаб авар мац1?» Гьединаб суал кьолезе гьаб кеч1 рик1к1уна 10леб кл. ц1алдохъабаз.

Кеч1 рик1к1ина Абдулатипова П., Абидова М.

**Викторина:**

***1.Гьал раг1абазул автор щив?(коч1ода ц1ар щиб?)***

*«Дун гьит1инаб пикру к1одо гьабизе*

*К1удияб рук1нисан к1алъалев гуро.*

*Ва пачалихъалъул ассамблеялда*

*Авар мац1алъе бак1 гьарулев гуро»*

***2.Авар мац1алда т1ад х1алт1и гьабурав г1алимчиясда ц1ар щиб?***

***3.Халкъияб к1алзул гьунаралъул тайпаби рик1к1е.***

***4Гьаркьазул ва х1арпазул бицунеб мац1алъул х1акъалъулъ бугеб г1елмуялъул бут1аялда ц1ар щиб?***

***5.Авар мац1алъул х1акъалъулъ куч1дул хъварал шаг1ирзаби рик1к1е.***

***6.Гьаб куплет лъуг1изабе:***

*Дуца гьудуллъун те квер г1ат1идаб т1ехь*

*Кида бокьаниги дуй пайда кьолеб.*

***7.Гипербола кинал асаразулъ х1алт1изабун бук1унеб?***

***8.Геминатал сунда абулеб?***

***9.Маг1арулазул республикаялъул газеталда ц1ар щиб?***

***10.Кицабиял алфазал лъица хъварал?***

***11.Кинаб асаралъул эпиграфлъун босун бугеб гьаб кици?***

***«Цо чияс бо буц1ц1уна,***

***Цо чияс бо биххула».***

***12.Ц1.Х1амзатил щиб асаралъухъ кьолеб бук1араб кьолораб чу кеч1 къват1ибе бахъич1ого таралъухъ бет1ергьанас?***

**Вед.: 10леб** классалъул ц1алдохъабаз бихьизабила карщ гьабиялъул г1адат

**Бицанк1аби ч1вазе кьела.**

**Кьурдул лах1зат т1обит1ила**.

Киназго цадахъ «Маг1арулал »абураб кеч1 ах1ила.

**Вед.**:Гьалдалъун нилъер данделъи рик1к1уна къараблъун киназего баркала.

Абут1алиб Гъафуров ***«Квешлъиялъе квешлъи»***

**Х1адур гьабуна Хьаргаби гьоркьохъеб г1аммаб лъайкьеялъул 31 школалъул авар мац1алъул учительница Ибрагьимова Гулишат Мух1амадов**

**2017сон**

Малъиялъул мурадал:

1.Поэтасул г1умруялъул х1акъалъулъ баянал кьей;

2.Инсан лъик1ал г1амалазде куцай;

3.Гьабурасе гьабураб батулеблъи лъималазда бич1ч1изаби;

4.пасих1го, берцинго ц1алдезе лъимал ругьун гьари.

Дарсил алатал: поэтасул портрет, видеоролик, тестал.

**1дарс .**

**Доскаялда хъвай-хъваг1ай:**

«Чидае гвенд бухъуге, мунго жанив вортулин».

«Жакъа мун т1ад велъарав, метер дуда т1ад велъула».

**Дарсил ин:**

Рокъобе кьураб х1алт1и т1убаялъул хал гьабила. Цо-к1игояз дарс бицина. Киналъулго х1асил гьабун ц1ияб дарс бициналде рач1ина.

Учителасул авалияб гара-ч1вари.Абут1алиб Гъапуровасул г1умру ва шиг1рияб х1аракаталъул бицина. Гьесул х1акъалъулъ лъималазда лъалеб жо бугищали ц1ех-рех гьабила. 5классалда малъараб «Дир г1умру» асар рак1алде щвезабила.

Цинги лъималазда бицина жакъа гьесул асар ц1ализе бук1иналъул.

**Лъималазе суал кьела:**

Кин нужеда рич1ч1улел лъик1лъи ва квешлъи абурал раг1аби.

Лъималаз жавабал кьела.

Нилъер г1умруялъул къанун бугоха, лъимал, лъик1лъиги квешлъиги кинаб нилъеца гьабуниги чидае , гьеб кида-къадги нилъехъе т1ад буссун бач1уна.

Гьеб пикруги кьоч1ое босун хъвараб асар гьеб бук1ин бич1ч1изабила ва учителас текст ц1алила.

**Суалал :**лъимал, доскаялда кьурал кицаби ц1але, гьел данде кколищ нилъер гьаб асаралъе? Кинаб маг1на бугеб гьал кицабазул?

**Словарияб х1алт1и т1убазабила.**

Доскаялда кьела раг1аби:

сваризе-бакъвазе, къвак1изе,

г1одойг1анаб-инжитаб, сурараб,къабих1аб;

лъура-зури, мазаби-садакъаде щвараб бека-биххараб, г1иси-микъинлъи;

к1алдираял-удила;

яван- квен, дандежо.

Кинав чилъун вихьизавун вугев Карим?

Щай г1адамал бечедалги мискиналги ругел?

Кинаб г1амал-хасияталъул ч1ужулъун йихьизаюн йигей бегасул бика?

Щай бечедал чаг1и ч1ух1арал, пахруял рук1унел?

Щай гьел къарумал ва хъант1арал, гурх1ел-рах1му гьеч1ел рук1унел?

Киналгойищ гьединал рук1унел?

«Гьесул раг1абазда рак1 релъун йиго бика »абурал раг1абазул маг1на кин нужеда бич1ч1улеб?

Гьанибго баян кьела лъималазе бечелъиялдаса, жидерго рет1а-къаялдаса ч1ух1изе бегьунгут1и (жакъасеб къоялъе гьеб ц1акъго хасиятаб рахъ бук1ин).Г1адамал бечедалги мискиналги рук1ин –гьеб г1иц1го т1адег1анав Аллагьасул иш бук1ин, жакъа бугони бечелъи, метер гьебги гьеч1ого инсан довго Каримил бак1алде ккезе бегьулеблъи, хасго садакъа кьезе бусурбан чиясда т1адаб бук1ин.

Щайха бикада ккараб жиндие квешлъи гьабизе гьардухъанасда к1веларилан? Сунде мугъч1ван гьелъ гьедин абураб?

Гьей бикал бак1алда рук1ун нужеца щиб гьабизе бук1араб?

Лъималаз жавабал кьела.

Видеоролик кьела (цоцае гьабураб лъик1лъи к1очонгут1иялъул, яги бегьула нилъерго ккараб гьединаб лъугьа-бахъиналъул бицинеги яги худ. асаралдаса босараб).

Лъимал, нужер г1умруялда ккарал гьаб темаялда хурхарал лъугьа-бахъинал ругищ, лъида к1олеб рак1алде щвезаризе.

Цо чангояз бицина,жавабал г1емерлъулел ругони рокъобе т1адкъаялда цадахъ кьезе тела.

Заман г1уни цо чангоязда ц1ализабила текст.

Рокъобе х1алт1и: гьит1инабго сочинение хъвазе «Квешлъиялъе квешлъи» абураб темаялдасан, жидерго ккараб лъугьа-бахъинги кьоч1ое босун.

Гьебго темаялда хурхун кицаби, абиял хъвазе.

**2леб дарс**

Дарс байбихьила рокъобе кьураб х1алт1и хал гьабиялдасан.

Чангояз сочинение ц1алила, хъвараз кицаби, абиял ц1алила, анализ гьабила.

Цинги рач1ина асаралда т1ад х1алт1иялде.

Цо чангоязда текст ц1ализабила.

Лъимал, рач1аха гьаб асаралъул тайпа щибали баян гьабилин.

Гьаб лирикияб асар бук1ин бицина, философияб маг1наялъул, щай гурелъул авторас нилъ т1амулел руго лъугьа-бахъиналда т1ад ургъизе, нилъеего бокьулареб жо чияе гьабизе бегьулареблъи бич1ч1изе, х1асил бокьараб ккезе бегьулеблъиялда т1ад ургъизе.

Хадур сюжет г1уц1ун бугеб куцалда т1ад х1алт1ила.

Экспозиция-Карим гьардезе къват1иве вахъин;

Завязка-гьев бечедай бикахъе гьардезе щвей, ва бикаца чед кьей;

Кульминация-иццухъ Каримилги рек1аразулги дандч1вай ва гьез чед бичун боси, чедги кун, гьел хвей;

Развязка- бикада хабар лъай, гьей г1адаллъи.

**Хадуб поэмаялъул г1уц1иялъул разбор гьабила.**

Поэмаялъул г1уц1и буго силлабикияб, гьаб асаралъулъ рифма дандеккун буго г1емерисеб бак1алда, масала:хьихьулев-херлъулев, гъарим-Карим, гьаризе –ратизе, росуяли-ругеяли, батизе-батизе…

Киналго рифма бугел бак1ал ц1ализарила. Аллитерация батила: гьудул-гьавугьинан,(гь)

бугин-дунги,(г,д,н) буго-буц1ц1ун, каву-кутакалда,(к)гьаракь-гьардухъан(гь,р)…ратила киналго аллитерацияби ругел бак1алги.

Чан гьижаялъул асар бугебали батила- (7гьижаялъул).

Хадусеб т1адкъай кьела лъималазе асаралда ругел к1ирекъарал х1арпал ругел киналниги раг1аби рат1а росун хъвазе. Гьел адабияталъул тетрадазда хъвала,цинги (бугони компьютер х1алт1изабун) гьеч1они доскаялда кьун киналго раг1абазул хал гьабила:

ккана,рик1к1аде,буц1ц1ун,ккола,ваккизин,рик1к1унеб,ккун,вуссана,иццухъ,бич1ч1ана, вуссинин,г1урччинаб,вилълъанилан, баккея,к1к1уй,квербац1ц1алда,г1урччинхарде,бич1ч1уларого,буссунеб,йиччан .

Тексталда цо-цо раг1абазулъ гъалат1 кун буго(г1одов ч1ч1ана-ч1ана, лълъура-зури-лъура, нахъ вусана-вуссана) гьел раг1абазулъ хъвалаго гъалат1 ккун бук1ин бицина, ай опечатка ккей.

Авар мац1алда ЛЪЛЪ-3 раг1улъ хъвалеблъи баян гьабила гьанибго(лълъар, релълъараб, рилълъине).

Гьединго кьезе бегьула мац1 чвахун, пасих1го ц1ализе бач1ине х1алт1изарурал прилагательноял ратизеги ва хъвазеги.

**Хадусеб т1адкъай**: авар адабияталъул тестазул т1ехьалдасан тестал кьела.

***1.А.Гъапуровас хъвараб «Квешлъиялъе квешлъи» абураб поэмаялъул аслияб маг1на*** ***щиб кколеб?***

А)нилъей квешлъи гьабурав чи лъик1лъи гьабун нечезавизе малъи;

Б)гьари рекъараб, бикъи сурараб бук1ин бихьизаби;

В)лъик1лъи гьабурасе лъик1лъи, квешлъи гьабурасе квешлъи батулеб г1умруялъул закон бихьизаби.(в)

2. ***1.А.Гъапуровас хъвараб «Квешлъиялъе квешлъи» абураб поэмаялда гьал раг1аби лъица абулел рук1арал?***

***«Лъик1лъи гьабуралазе лъик1лъи буго батизе,***

***Квешлъи гьабуралазе квешлъи буго батизе»***

А)гьардолев Каримица;

Б)бегасул бикаца;

В)лъабавго рек1арас.(а)

***3. А.Гъапуровас хъвараб «Квешлъиялъе квешлъи» абураб поэмаялъулъ Бегасул бикаца кин рег1арав гьардохъан?***

А)нуц1ил к1алт1асанго нахъе къот1ула;

Б)квана-гьекъезеги гьавун, берцинго нуха рег1ула;

В)чед кьола гьалъ, загьруги гъорлъе бан.(в)

***А.Гъапуровас хъвараб «Квешлъиялъе квешлъи» абураб поэмаялъулъ Бегасул бикае квешлъи гьабизе лъида к1вараб?***

А)жиндаго

Б)гьардолев Каримида;

В)жиндирго васазда.(а)

Х1алт1и т1убазабун лъуг1идал цояз ц1алила хут1араз хал кквела ва жавабал рит1изарила.

Т1ехьалда кьурал суалаздасанги пайда босизе бегьила.

Рокъобе х1алт1и кьела: чвахун, пасих1го цойги нухалъ текст ц1ализе, поэмаялдаса бокьараб бак1алъул сюжет бахъун босизе альбомалъул т1анчида.